**PRACOVNÝ LIST pre birmovancov**

2.15. Spoločenstvo Cirkvi

**Doplň chýbajúce slová:**

1. Cirkev je spoločenstvo Boha s ľuďmi, Božia rodina, „....................................“ = krstom sa stávame synmi a dcérami ............... Boh nás pozýva „*Buďte svätí tak, ako aj ja som svätý*“ (1 Pt 1, 15-16), aby sme ho napodobňovali.
2. Cirkev založil ........................ Tvorí s ním jedno telo, je zjednotená v ňom. (KKC 789) Jeho nástupcom je pápež.
3. Do Cirkvi sa vstupuje .............................**.** (KKC 804)
4. ................ je jedna, svätá, katolícka a apoštolská. Cirkev má mnoho prívlastkov – ovčinec, dom, Božia rodina, Pánova nevesta, chrám Ducha Svätého, mystické telo Krista.
5. Jednou z vlastností Cirkvi je jednota. Božie slovo pozýva tých, ktorí sú jej súčasťou: *„zmýšľajte rovnako, rovnako milujte, buďte jedna duša a jedna myseľ! Nerobte nič z nevraživosti ani pre márnu slávu, ale v pokore pokladajte jeden druhého za ..................... Nech nik nehľadí iba na svoje vlastné záujmy, ale aj na záujmy iných.“* (Flp 2,1-4)
6. Úloha Cirkvi je ohlasovať Božie slovo, udeľovať sviatosti, slúžiť láskou, aby sa Božie kráľovstvo – teda prítomnosť Boha šírila ...................................
7. Matkou Cirkvi je ................................**.** (KKC 968)
8. „Vy sami ste ..............................., vy sami tvoríte Cirkev! Vnášajte neuhasiteľný oheň svojej lásky do Cirkvi, aj keď ľudia akokoľvek znetvorili jej tvár!“ (Benedikt XVI. Predhovor k YOUCAT-u)
9. Boh si po celý čas pred narodením svojho syna Ježiša viedol vyvolený ........................... (Starý zákon). Krvou Ježiša uzavrel Boh novú zmluvu. Za svoj „vyvolený ľud“ si povolal židov, ale aj ....................., ktorý by „nie podľa tela, ale v Duchu splynul v jedno“ (KKC 781)

**Zamyslenie:**

Cirkev je spoločenstvo. Cirkev je, slovami sv. o. Františka „poľná nemocnica“. Nie je to teda V.I.P klub vyvolených alebo dokonalých. Cirkvi hovoríme, že je svätá preto, lebo ju založil Ježiš Kristus, Boží syn, preto, lebo jej konečný cieľ je vykúpenie a preto, lebo v nej nachádzame všetky prostriedky na naše posvätenie. Tí, ktorí sú jej súčasťou neznamená, že sú dokonalí a bez hriechov. Dejiny Cirkvi sú dejinami hriešnikov, ale aj dejinami svätých. Vždy je lepšie napodobňovať a nechať sa inšpirovať životmi svätých – dobrých ľudí a Ježišom, ako sa nechať odradiť hriechmi iných.

Každý človek potrebuje patriť niekam do spoločenstva. Myslíš, že človek potrebuje mať nejaký vzor? Ako ťa ovplyvňuje tvoja partia?

Cirkev je Božia rodina, „spoločenstvo svätých“ = krstom sa stávame synmi a dcérami Boha. Boh nás pozýva „*Buďte svätí tak, ako aj ja som svätý*“ (1 Pt 1, 15-16), aby sme ho napodobňovali. Čo podľa teba znamená pre Cirkev, že je svätá, keď je plná slabých ľudí?

Myslíš si, že je jednota v spoločenstve dôležitá? Prečo? Spoločné dobro je niekedy viac, ako moje osobné dobro. „*zmýšľajte rovnako, rovnako milujte, buďte jedna duša a jedna myseľ! Nerobte nič z nevraživosti ani pre márnu slávu, ale v pokore pokladajte jeden druhého za vyššieho. Nech nik nehľadí iba na svoje vlastné záujmy, ale aj na záujmy iných.“* (Flp 2,1-4)

A pre teba? (Cirkev je taká dokonalá, ako dokonalý si ty.) Aj ty si súčasťou Cirkvi – si chrámom ducha Svätého. Čo to znamená byť svätý podľa teba? Aj ty si sa krstom stal synom Boha. Aj teba Boh pozýva k svätosti. Ako sa môžeš starať oň, aby v ňom Duchu Svätému bolo dobre? Čo pre teba znamená byť svätým a zároveň byť slabým a hriešnym?

Cirkev je s Ježišom spojená vierou, nádejou a láskou. V cirkvi sme spojení navzájom skrze spoločné vyznanie viery, sviatosťami a uznaním cirkevného vedenia. Všetci veriaci patria do Cirkvi. Nielen tí, ktorí žijú na zemi – Cirkev putujúca, ale aj tí, ktorí sú oslávení v nebi – Cirkev oslávená. Ale aj všetci zomrelí, ktorí potrebujú očisťovanie po smrti v očistci – Cirkev trpiaca. Povedz, kto z ľudí, ktorých poznáš, patrí do ktorej skupiny Cirkvi? (oslávená, putujúca, trpiaca)

Medzi partiou a spoločenstvom je rozdiel. Vieš aký? Aké spoločenstvá sú v tvojej farnosti? Aké spoločenstvá, aktivity na Slovensku sú pre mladých v tvojom veku? (Godzone, Oázy letné tábory pre mladých, Cliptime, BAŠka... Webová stránka alebo facebooková stránka mládežníckeho centra Vinica, a Lifenet, kde nájdeš info o najbližších stretkách a podujatiach pre mladých.)

Máš skúsenosť s nejakým spoločenstvom, ktoré ti pomáha rásť? (že by aj toto birmovanecké :o)?)

Ako rád hovoríš svojim priateľom o tom, čo skvelého si sa dozvedel. Môžeme povedať, že ohlasuješ dobrú správu. Poslanie Cirkvi nie len je rásť vo svätosti, ale tiež ohlasovať. Ježiš posiela učeníkov – apoštolov „choďte a hlásajte“ (Mk 16, 15). Presne takto posiela aj teba. Toto poverenie si dostal pri krste. Čo znamená pre teba ohlasovať? (šíriť „Božiu prítomnosť“. Dá sa to rôznymi spôsobmi – ústami, skutkami, svedectvom tvojho života. Hovoríš o Ježišovej dobrote a o tom, čo spravil v Tvojom živote.) Je to ťažké? Čo k tomu potrebuješ?

**Aktivita:**

Spoločná pizza v našom spoločenstve a modlitba jeden za druhého.

Spoločná aktivita vo farnosti = služba Cirkvi

**Modlitba**

Pane, pomôž mi prijať nedokonalú Cirkev ... je tým, čím ju chcel mať Ježiš. Miestom, kde sa pomaly menia úplne normálni ľudia, ktorí občas zlyhajú a mnohí z nich potrebujú pomoc, aby sa ich život zmenil k lepšiemu. Ježiš, ty nám hovoríš: že „Lekára nepotrebujú zdraví ale chorí. Neprišiel som volať spravodlivých, ale hriešnikov.“ Každého z nás vlastné nedokonalosti a chyby „zložia k zemi“. Niektorého klamstvá, sex, drogy, hnev, tvrdohlavosť, nespoľahlivosť, žiarlivosť... Krívame a vlečieme sa. Ale ideme. Spoločne. Toto je Cirkev, v ktorej žijem. Pomôž mi, Pane, aby som sa tu cítil ako doma. Prijatý. Veď som veľmi podobný tým ostatným.... Chcem kráčať a dozrievať spolu s nimi. Amen.

**Chýbajúce slová:** 1. spoločenstvo svätých, Boha; 2. Ježiš Kristus; 3. vierou a krstom; 4. Cirkev; 5. vyššieho; 6. všetkým ľuďom; 7. Panna Mária; 8. Kristovo telo; 9. izraelský ľud, pohanov